钦定古今图书集成/明伦汇编/氏族典/第126卷 > 陈友
## 钦定古今图书集成/明伦汇编/氏族典/第126卷 > 陈友

按《明外史陈友传》：“友，其先西域人，家全椒。永乐初，为
骁骑右卫骑卒。宣德中，积功授百户。正统元年，以千
户同指挥康某使瓦剌，还，进指挥佥事。二年再使，迁
指挥同知。明年往赐顺宁王脱欢彩币，迁都指挥佥
事。自是频奉使，以劳再迁都指挥使。九年，充宁夏游
击将军，与总兵官黄真击阿良哈，进都督佥事。景帝”
即位，进都督同知，征湖广、贵州苗贼。寻充左参将，守
备靖州。景泰二年击贼香炉山，留镇湖广。论功，进右
都督。四年以首功不实，宜治罪，诏令杀贼自效。天顺
元年征天堂诸苗，大获。命充左副总兵，仍镇湖广。已又击破蒙能馀党。召还，封武平伯。孛来犯边，充游击
将军，从安远侯柳溥等击却之。寻佩将军印，充总兵
官，讨宁夏寇。三年召还，进侯。明年卒。弘治中，赠沔国
公，谥《武僖》。